11-åring påkjørt av lastebil: «Hvorfor måtte du dø i dag, og så ung?»
11-åringen var på vei til skolen på sykkel da hun ble truffet av lastebilen på en gangvei, bare noen få hundre meter fra Brattås skole, der hun var i elev i syvende trinn. – Hun syklet på sykkelstien da lastebilen rygget i henne. Lastebilen var på stedet i forbindelse med arbeid, opplyser politiadvokat Torunn Hellemstvedt Siqveland til VG. Da VG var på ulykkesstedet torsdag kveld hadde det samlet seg en stor folkemengde, både barn og voksne, for å sette ned blomster og tenne lys. Mange gråt og holdt rundt hverandre på gangstien. Flere barn hadde skrevet en siste hilsen til jenta, og satt tegninger ned mellom de mange blomsterbukettene. «Hvorfor måtte du dø i dag, og så ung?», sto det med barneskrift på ett av kortene. Bakgrunn: Jente (11) påkjørt av lastebil i Vestfold – døde En av dem som ønsket å vise sin medfølelse etter den tragiske ulykken var Kari Hvitstein, som satte ned blomster og lys torsdag kveld sammen med sønnen sin. Hvitstein jobber som barneskolelærer ved Tjøme barneskole, og bor bare et par hundre meter lenger oppe i veien fra ulykkesstedet. – Jeg kjørte forbi ulykkesstedet bare rundt femten minutter før jenta ble påkjørt. Jeg kjente ikke henne personlig, men hendelsen har gått sterkt inn på lokalmiljøet. Det er umulig å være uberørt. Jeg har ikke klart å tenke på noe annet i hele dag, sier hun. Hvitsteins sønn går i Brattås barnehage, som ligger vegg i vegg med barneskolen. – Man tenker liksom at når det er gangsti så er det trygt for barna å ferdes langs veien. Det er så vondt å tenke på at dette skjedde. Sånt skal bare ikke kunne skje, sier hun.Kommuneoverlege Tore Arne Martinsen er leder for kommunens kriseteam. – Politiet kontaktet meg i dag tidlig, og informerte om at det hadde skjedd en ulykke der et barn var involvert. Hovedprioriteten vår var å ta hånd om pårørende, elever og lærere ved Brattås skole, og gi nødvendig hjelp og oppfølging til lastebilsjåføren, sier Martinsen. Han forteller at Brattås skole er en forholdsvis liten skole, med rundt 200 elever. – De fleste elevene kjenner hverandre, og bor i området rundt her. Siden ulykken skjedde på skoleveien var det mange elever som kom forbi rett etter at det skjedde. Disse elevene er det spesielt viktig å følge opp, sier han. Kommuneoverlegen forteller at ulykken har gått sterkt innpå sjåføren av ulykkesbilen. – Han tar dette veldig tungt. Torsdag kveld samlet folk seg i Tømmerholt idrettshus på Nøtterøy. – Der kan de nærmeste samles og snakke sammen om det som har hendt. Å være der for hverandre er det viktigste fokuset nå, sier Martinsen. 11-åringen spilte i korps, og korpset avlyste øvingen torsdag.Også Nøtterøy kirke, hvor det har blitt flagget på halvstang tidligere på dagen holder åpent torsdag kveld. Ledende sogneprest i Nøtterøy, Tom Olaf Josephsen, er en av dem som er tilgjengelige i kirken i kveld, om noen ønsker en samtalepartner. – Det har vært en jevn strøm av mennesker innom. De fleste tenner et lys, og ønsker å sitte i stillhet, sier Josephsen til VG. – Dette er en hendelse som først og fremst rammer de nærmeste i familien. Men det er også mange andre som har blitt påvirket fordi de var i området da ulykken skjedde, og derfor hatt sterke opplevelser i dag. Dem jeg møter er sterkt preget av sorg, sier han. Fredag morgen blir det minnestund for 11-åringen på Brattås skole klokken 08.30. Det vil være åpen kirke i Nøtterøy også fredag, fra klokken 14.00 til 19.00.
– Et helt lokalsamfunn er i sorg etter at en 11 år gammel jente døde etter en påkjørsel på Nøtterøy torsdag morgen.